เกิดอะไรขึ้น? บำรุงราษฎร์ ราคาหุ้นต่ำสุดในรอบ 4 ปี
โรงพยาบาลบำรุงราษฎร์ ประกาศผลการดำเนินงานแย่กว่าที่คิด ทำให้ปิดตลาดวันนี้  มูลค่าบริษัทโรงพยาบาลบำรุงราษฎร์ปรับตัวลดลง 5.11%  คิดเป็นมูลค่าที่ลดลงกว่า 5,800 ล้านบาท ในวันเดียว และเป็นราคาต่ำสุดในรอบ 4 ปี..  เกิดอะไรขึ้นกับโรงพยาบาลบำรุงราษฎร์ ลงทุนแมนจะมาสรุปให้ฟัง
9 ส.ค. 2562

เกิดอะไรขึ้น? บำรุงราษฎร์ ราคาหุ้นต่ำสุดในรอบ 4 ปี / โดย ลงทุนแมน
โรงพยาบาลบำรุงราษฎร์ ประกาศผลการดำเนินงานแย่กว่าที่คิด
ทำให้ปิดตลาดวันนี้ 
มูลค่าบริษัทโรงพยาบาลบำรุงราษฎร์ปรับตัวลดลง 5.11% 
คิดเป็นมูลค่าที่ลดลงกว่า 5,800 ล้านบาท ในวันเดียว
และเป็นราคาต่ำสุดในรอบ 4 ปี..
เกิดอะไรขึ้นกับโรงพยาบาลบำรุงราษฎร์
ลงทุนแมนจะมาสรุปให้ฟัง
รู้ไหมว่าโรงพยาบาลบำรุงราษฎร์ที่อยู่สุขุมวิท
โรงพยาบาลแห่งนี้มีมูลค่ามากถึง 110,000 ล้านบาท
ถ้านับเป็นมูลค่าต่อสาขา ไม่นับเป็นเครือ
โรงพยาบาลบำรุงราษฎร์น่าจะถือว่าเป็นโรงพยาบาลที่มีมูลค่ามากสุดในประเทศไทย
ผลการดำเนินงานไตรมาสที่ 2 ของโรงพยาบาลบำรุงราษฎร์
รายได้เพิ่มขึ้น 0.9% ในขณะที่กำไรลดลง 25.4%
ส่วนหนึ่งของกำไรที่ลดลงนี้ มีผลมาจาก 
ค่าชดเชยเพิ่มเติมกรณีเลิกจ้าง สำหรับลูกจ้างที่ทำงาน 20 ปีขึ้นไป 
ซึ่งถือเป็นรายการพิเศษที่เกิดขึ้นเฉพาะปีนี้
ซึ่งหากตัดรายการพิเศษนี้ออกไป ผลกำไรก็จะยังคงลดลงจากปีก่อน 13.3%
สิ่งที่น่าสนใจสำหรับไตรมาสนี้คือ 
ค่าใช้จ่ายที่เพิ่มขึ้นมามากกว่าการเติบโตของรายได้ โดยแบ่งออกเป็น
ต้นทุนกิจการโรงพยาบาล 2,424 ล้านบาท เพิ่มขึ้น 3.8%
ค่าใช้จ่ายในการขาย 114 ล้านบาท เพิ่มขึ้น 38.4%
ค่าใช้จ่ายในการบริหาร 770 ล้านบาท เพิ่มขึ้น 13.9%
ซึ่งเหตุผลหลักๆ เกิดมาจาก
- การขึ้นเงินเดือนประจำปี
- ค่าธรรมเนียมแพทย์เพิ่มขึ้น
- ต้นทุนสินค้าที่เพิ่มขึ้น
- ค่าใช้จ่ายทางการตลาดที่เพิ่มขึ้น
เรื่องนี้อาจเปลี่ยนความเชื่อของหลายคน
จากเดิมที่คนคิดว่า โรงพยาบาลเป็นธุรกิจที่มั่นคง กำไรจะเพิ่มขึ้นเรื่อยๆ ตามเทรนด์ของสังคมผู้สูงอายุ
แต่จากเรื่องดังกล่าว เป็นตัวอย่างให้เราเห็นว่าโรงพยาบาลมีต้นทุนที่เพิ่มขึ้นทุกปีเช่นกัน หากผู้ป่วยไม่เพิ่มขึ้น หรือ ขึ้นค่ารักษาได้ไม่มาก โรงพยาบาลก็มีโอกาสที่กำไรลดลงได้
ปิดท้ายด้วยข้อมูลที่น่าสนใจ
รู้หรือไม่ว่า..
ผู้ป่วยของโรงพยาบาลบำรุงราษฎร์ทุกๆ 100 คน 
เป็นคนไทย 35 คน และคนต่างชาติ 65 คน
หากสกุลเงินบาทไทยแข็งค่าต่อสกุลเงินอื่นๆ ก็อาจทำให้ค่ารักษาในประเทศไทยดูแพงขึ้นกว่าเดิมในสายตาต่างชาติ และ เรื่องนี้จะส่งผลกระทบต่อโรงพยาบาลได้เช่นกัน
ดูเหมือนกับว่าตอนนี้
นอกจากการส่งออก และการท่องเที่ยวแล้ว
ธุรกิจโรงพยาบาลอย่างบำรุงราษฎร์ที่พึ่งพาผู้ป่วยต่างชาติ ก็ได้รับผลกระทบไปด้วยเช่นกัน..
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี 
โหลดเลย 
----------------------
References
-BH Q2 Report และ MD&A 2562